**Berhaneyesus Demerew Souraphiel** C.M. (amharisk: ብርሃነ ኢየሱስ ደምረው ሱራፌል; født 14. juli 1948 i Tchela Claka i Etiopia) er erkebiskop for den etiopisk-katolske kirke i Addis Abeba og metropolitt for kirkeprovinsen Addis Abeba.

Liv og virke
------------

### Bakgrunn

Berhaneyesus Demerew Souraphiel ble født Tchela Claka, nær Harar i Etiopia. Han gikk på offentlige skoler og på skoler drevet av Den etiopisk-ortodokse tewahedokirke, og deretter på skoler ledet av kapusinere og De La Salle-brødre. Han begynte på lazaristenes småseminar i 1963. Han studerte på presteseminaret Makanissa fra 1968, og studerte også teologi på King's College London.

### Prest

Berhaneyesus Demerew Souraphiel ble ordinert den 4. juli 1976 som en prest tilhørende lazaristene. Han utførte pastoral- og misjonsarbeid i det sørvestlige Etiopia frem til 1980, da han ble fengslet av militærdiktaturet; han satt i fengsel i Jimma i syv måneder, hvorav en måned var i isolasjonscelle. Da regjeringen utviste utenlandske misjonærer, stod han med ansvaret for 15 menigheter i tillegg den han i utgangspunktet hadde ansvaret for.

Fra 1981 til 1983 ble han også sendt i eksil, og oppholdt seg i Roma i studieøyemed og studerte sosiologi ved *Gregoriana*, og var da også delegat ved lazaristenes generalforsamling. Han returnerte deretter til Addis Abeba, hvor han utførte pastorale oppgaver frem til 1990. Etter slutten av det kommunistiske styre i landet i 1991 ble Souraphiel professor ved presteseminaret i Addis Abeba. 

Fra 1994 til 1997 var han prefekt for det apostoliske prefektur Jimma-Bonga.

### Titulærbiskop, apostolisk administrator av erkebispedømmet Addis Abeba

Den 7. november 1997 ble han utnevnt til apostolisk administrator av erkebispedømmet Addis Abeba og samtidig titulærbiskop av *Bita*. Kardinal Paulos Tzadua, hans forgjenger som erkebiskop av Addis Abeba og medkonsekratorene Yohannes Woldegiorgis (apostolisk vikar av Meki) og Woldetensaé Ghebreghiorghis OFMCap (apostolisk vikar av Harar) bispeviet ham den 25. januar 1998.

### Erkebiskop av Addis Abeba

Den 7. juli 1999 overtok han embedet som erkebiskop av erkebispedømmet Addis Abeba og ble samtidig metropolitt for kirkeprovinsen Addis Abeba. I desember 2008 undertegnet Souraphiel en resolusjon mot rettslig toleranse av homoseksualitet i Etiopia.

I 2015, som del av et langvarig arbeid for nasjonal forsoning etter avslutningen av militærrådets (Derg) autoritære styre (1974–1987), gikk han inn for at fengslede Derg-folk skulle få sine sødsdommer omgjort, og han møtte en rekke av dem, blant annet en som hadde arrestert ham for mange år, etter at de var blitt løslatt fra fengsel. Souraphiel var også en tid leder av den etiopiske kommisjon for rettferdighet og fred.

Han har vært president for den etiopiske kirkes råd siden 1998 og president for Den etiopiske bispekonferanse siden 1999. Pave Benedikt XVI utnevnte ham til medlem av Kongregasjonen for de orientalske kirker i 2009. Pave Frans bekreftet denne utnevnelsen 19. februar 2014 og 13. april 2015. Samme dag utnevnte han ham også til medlem av det pavelige råd for pastoral omsorg for migranter og reisende.

### Kardinal

I det høytidelige konsistorum den 14. februar 2015 kreerte pave Frans ham til kardinal og utnevnte ham til kardinalprest med titulærkirken *San Romano Martire*.

Forut for Amazonassynoden sa han at han betraktet spørsmålet om gifte prester som sekundære etter med brennende anliggender: *«Amazonas er verdens lunge – og det brant der – og hvilke tiltak ble iverksatt? Og urbefolkningen som bor der, hvilke rettigheter har de fått av de ni landene som omgir Amazonas? Fikk de utdanningsmuligheter? Bedre helsetilbud? Muligheter til å bevare sine tradisjonelle verdier?»*

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (1623-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Marcantonio Colonna (1724-1793) \*1762
* Kardinal Hyacinthe-Sigismond Gerdil (1718-1802) \*1777
* Kardinal Giulio Maria della Somaglia (1744-1830) \*1788
* Kardinal Carlo Odescalchi (1785-1841) \*1823
* Kardinal Costantino Patrizi Naro (1798-1876) \*1828
* Kardinal Lucido Maria Parocchi (1833-1903) \*1871
* Pave Pius X (1835-1914) \*1884
* Pave Benedikt XV (1854-1922) \*1907
* Pave Pius XII (1835-1958) \*1917
* Kardinal Eugène-Gabriel-Gervais-Laurent Tisserant (1884-1972) \*1937
* Erkebiskop Hailé Mariam Cahsai (1895-1970) \*1951
* Erkebiskop Asrate Mariam Yemmeru (1904-1990) \*1958
* Erkebiskop Paulos Tzadua (1921-2003) \*1973
* Erkebiskop *Berhaneyesus Demerew Souraphiel* (1948-) \*1998

Referanser
----------

1. 1 2  «Ethiopia's Cardinal Souraphiel brings African family values to the college of cardinals». Catholic News Agency. 7. juni 2015.
2. 1 2  «Nomina dell'Arcivescovo Metropolita di Addis Abeba (Etiopia)». *Daily Bulletin* **(italiensk)**. Rome: Holy See Press Office. 7. juli 1999. Arkivert fra originalen 22. april 2013. Besøkt 25. august 2023.
3. 1 2  Brown, Lauretta (22. oktober 2019). «Ethiopian Cardinal Discusses Hope of Peace and What He Learned From St. John Paul II». *National Catholic Register*.
4. 1 2 3  «Ethiopian Cardinal Discusses Peacebuilding and Reconciliation». Catholic University of America. 7. november 2019.
5. ↑  «Ethiopian Cardinal Welcomes Man who Jailed him». Caritas Internationalis. 20. mars 2015.
6. ↑  «Vatikan: Neue Mitglieder in der Ostkirchenkongregation». Radiovaticana. 7. mars 2009. Besøkt 11. februar 2023.
7. ↑  «Nomina di Membri della Congregazione per le Chiese Orientali». *Tägliches Bulletin* **(italiensk)**. Presseamt des Heiligen Stuhls. 7. mars 2009. Besøkt 10. januar 2015.
8. ↑  «Conferme e Nomine nella Congregazione per le Chiese Orientali». *Tägliches Bulletin* **(italiensk)**. Presseamt des Heiligen Stuhls. 19. februar 2014. Besøkt 10. januar 2015.
9. ↑  «Nomina di Cardinali Membri dei Dicasteri della Curia Romana». *Tägliches Bulletin* **(italiensk)**. Presseamt des Heiligen Stuhls. 13. april 2015. Besøkt 18. april 2015.
10. ↑  «Annuncio di Concistoro per la creazione di nuovi Cardinali». *Tägliches Bulletin* **(italiensk)**. Presseamt des Heiligen Stuhls. 4. januar 2015. Besøkt 4. januar 2015.
11. ↑  «Annuncio di Concistoro per la creazione di nuovi Cardinali». *Tägliches Bulletin* **(italiensk)**. Presseamt des Heiligen Stuhls. 4. januar 2015. Besøkt 4. januar 2015.
12. ↑  «Archbishop Berhaneyesus Demerew Souraphiel». *www.catholic-hierarchy.org*. Catholic-Hierarchy. Besøkt 24. august 2023.

|  |  |
| --- | --- |
| Oppslagsverk/autoritetsdata | Catholic-Hierarchy
 |